“Policán”, “Un bany propi” i “Lee Miller”, pròximes pel·lícules al Cinema Tívoli
2025-07-24

El Cinema Tívoli de Burjassot segueix endavant amb la cartellera de març i proposa tres pel·lícules per al pròxim cap de setmana, del divendres 7 al diumenge 9: l’estrena d’Un bany propi, i les reposicions de Policán, per a públic familiar i de Lee Miller, film estrenat en exclusiva dilluns passat 24 de febrer, amb el projecte Viridiana.

Escrita i dirigida per Lucía Casañ Rodríguez, Un bany propi conta la història d’Antonia (Nuria González), una mestressa de casa exemplar de seixanta-cinc anys que passa els seus dies atenent les faenes de casa i els encàrrecs familiars. No obstant això, esta senyora d’aparença afable guarda un estrany secret: està absolutament obsessionada amb els banys; eixe és l’únic espai on Antonia pot dir “ocupat” i, així, aconseguir que la gent li deixe en pau. Entre excusats, canonades i cisternes, Antonia dona curs a la seua veritable vocació, ser escriptora. D’eixa curiosa manera, escapa de la seua monòtona vida, viu situacions úniques i entaula estranyes amistats que faran que la seua aparença afable es diluïsca igual que ho fa la merda en el vàter. Carles Sanjaime, Amparo Ferrer Báguena, Antonio Martínez “Ñoño” i Manu Valls completen este elenc per a una pel·lícula amb segell valencià que es projectarà en el Tívoli el divendres 7, a les 20.00 h; el dissabte 8, a les 19.30 h i el diumenge 9 de març, a les 17.00 h.

Dirigida a tots els públics, tornen a la sala fosca de Burjassot, les aventures animades de Policán, que es projectarà el divendres 7, a les 18.00 h i el dissabte 8 de març, a les 17.00 h. Dreamworks Animation està darrere d’este film d’animació que porta a la pantalla gran l’adaptació canina del fenomen literari Policán, creació de Dav Pilkey, el llibre més venut en la llista del New York Times. En la trama, un fidel gos policia i el seu agent humà patixen greus ferides mentres complixen amb el seu deure, i únicament se’ls pot salvar mitjançant una operació desficaciada en la qual els dos es fusionen en un, convertint-se així en Policán.

Per a completar la cartellera del cap de setmana, el Cinema Tívoli dona noves oportunitats al públic de Burjassot per a conéixer la història de Lee Miller, amb projeccions el divendres 7 i el dissabte 8, a les 22.30 h i el diumenge 9 de març, a les 19.30 h. Dirigida per Ellen Kuras, la pel·lícula gira entorn de la corresponsal de guerra Lee Miller (Kate Winslet), en el seu viatge a les primeres files de la Segona Guerra Mundial per a embarcar-se en la missió de destapar les veritats ocultes del Tercer Reich. Però a conseqüència d’una traïció, Miller arribarà un ajust de comptes sobre les veritats del seu propi passat.

Les entrades per a gaudir de les estrenes més actuals al Cinema Tívoli tenen un preu únic de 4 euros i es poden adquirir, telemàticament, en la pàgina web del Cinema Tívoli, o en la taquilla, des de mitja hora abans de l’inici de cada projecció.